Þess vegna er lagt mikið upp úr starfsmenntun og nýsköpun í nýjum stjórnarsáttmála til að íslenskt samfélag geti nýtt sér þessa framþróun . Margir kennarar eru að komast á eftirlaunaaldur og margir kjósa að starfa á öðrum vettvangi en í menntakerfinu . Á meðan sækja of fáir í kennaranám . Samfélagið verður að bregðast við þessari þróun . Hvers vegna velja kennarar að starfa við annað en það sem þeir mennta sig til ? Hérna þarf að greina orsakir svo unnt sé að bregðast við í samráði við kennara , skólastjórnendur , foreldra og nemendur . Kennaraskortur er reyndar áhyggjuefni víða , t.d. á Norðurlöndunum . Þegar tekið er mið af reynslu annarra þjóða er margt sem bendir til þess að með skipulegum langtímaaðgerðum verði unnt að bæta stöðu íslensks menntakerfis . Ein lykilforsenda er að hafa áreiðanlegar upplýsingar til þess að geta áttað sig á stöðu mála og dregið ályktanir . Þess vegna hefur verið sett af stað verkefni um ítarlega greiningu á stöðu og þróun menntakerfisins . Meginhlutverk vinnunnar er að stuðla skal að auknum gæðum skólastarfs og framförum í þágu samfélagsins . Brýnt er að allt samfélagið taki þátt í þessari vegferð til að vel takist . Lilja Dögg Alfreðsdóttir , mennta - og menningarmálaráðherra Greinin birtist í Fréttablaðinu 5. desember 2017